ફેરરે મરે સામે ૬-૪, ૬-૭, ૬-૩, ૬-૨થી વિજય મેળવ્યો
યોકોવિચ-ફેડરર અને નડાલ-ફેરર વચ્ચે આજે સેમિ ફાઇનલ ટક્કર
નડાલે આ વર્ષે ફ્રેન્ચ ઓપનમાં એક પણ સેટ ન ગુમાવવાનો રેકોર્ડ જાળવ્યો
પેરિસ, તા.૭
ફ્રેન્ચ ઓપનમાં આવતીકાલે વર્લ્ડ નંબર વન યોકોવિચ અને ત્રીજો ક્રમાંક ધરાવતા ફેડરર વચ્ચે હાઇપ્રોફાઇલ સેમિ ફાઇનલ મુકાબલો ખેલાશે. જ્યારે ફાઇનલમાં પ્રવેશવા માટેના બીજા મુકાબલામાં ક્લે કોર્ટ કિંગ નડાલનો સામનો તેના જ દેશના ફેરર સામે થશે.
રોલેન્ડ ગેરોં ખાતે ચાલી રહેલી સિઝનની બીજી ગ્રાન્ડ સ્લેમ ટેનિસ ચેમ્પિયનશીપમાં સ્પેનિશ સ્ટાર નડાલે આ વર્ષે એક પણ સેટ ન ગુમાવવાના રેકોર્ડ જાળવી રાખતાં આગેકૂચ કરી હતી. નડાલે તેના જ દેશના અલ્માગ્રોને ૭-૬, ૬-૨, ૬-૩થી પરાજય આપ્યો હતો. આ સાથે તેણે ક્લે કોર્ટ પર ૫૦મો વિજય મેળવ્યો હતો. નડાલ ૨૦૦૫માં ૧૮ વર્ષની વયે અંહી પ્રથમ વખત રમ્યો હતો. તે આ વર્ષોમાં અંહી એક જ વખત ૨૦૦૯માં હાર્યો છે, જ્યારે તેને ચોથા રાઉન્ડમાં સ્વિડનના સોડરલિંગે પરાજય આપ્યો હતો.જો કે ત્યાર બાદ તેણે ફરી અંહી પ્રભુત્વ સ્થાપિત કર્યું હતુ. નડાલને આ વખતે ટેનિસના ઓપન એરાના ઇતિહાસમાં સૌપ્રથમ વખત સાત ફ્રેન્ચ ઓપન જીતનારો પ્રથમ ખેલાડી બનવાનો રેકોર્ડ નોંધાવવાની તક છે.
નડાલનો સામનો તેના જ દેશના ફેરર સામે થશે. ફેરર તેનો બાળપણનો દોસ્ત પણ છે. ફેરરે ક્વાર્ટર ફાઇનલમાં ચોથો ક્રમાંક ધરાવતા બ્રિટનના એન્ડી મરેને ૬-૪, ૬-૭, ૬-૩, ૬-૨થી હરાવીને અપસેટ સર્જ્યો હતો.
ટેનિસના ચાહકોની નજર તો આવતીકાલે રમાનારી યોકોવિચ અને ફેડરર વચ્ચેની હાઇપ્રોફાઇલ સેમિ ફાઇનલ પર જ મંડાયેલી છે. યોકોવિચ માટે આ બદલાની મેચ બની શકે છે કારણ કે ગત વર્ષે ફ્રેન્ચ ઓપનની સેમિ ફાઇનલમાં યોકોવિચને ફેડરરને હરાવ્યો હતો.
યોકોવિચે ગત વર્ષે ટેનિસમાં જોરદાર દેખાવ કરતાં ત્રણ ગ્રાન્ડ સ્લેમ જીત્યા હતા. તેણે આ વર્ષે ઓસ્ટ્રેલિયન ઓપન પણ જીત્યું હતુ. જેના કારણે સતત ચાર ગ્રાન્ડ સ્લેમ જીતનારા પ્રથમ ખેલાડી તરીકે ૪૨ વર્ષ બાદ ઇતિહાસ રચવાની તેની પાસે તક છે. જ્યારે બીજી તરફ ફેડરર ક્લે કોર્ટ પર પોતાનો પ્રભાવ સાબિત કરવા માંગે છે. તાજેતરમાં મેડ્રીડમાં બ્લૂ ક્લેનો પ્રયોગ કરવામાં આવ્યો હતો, જેમાં નડાલ-યોકોવિચ શરૃઆતના રાઉન્ડમાં હારી ગયા હતા અને ફેડરર તેમાં ચેમ્પિયન બન્યો હતો. ફેડરરે ત્યારે કહ્યું હતુ કે, સારા ખેલાડીઓએ દરેક સરફેસ પર વિજયી દેખાવ કરવાનો હોય છે. હવે ફેડરર રેડ ક્લે પર પણ સફળતા મેળવવા માટે આતુર છે.